text: Pas på kolde veje første dag efter ferien
  19 februar 2018 kl. 05.45
  Risiko for rimglatte veje på en morgen med temperaturer omkring eller under frysepunktet.
  Syd- og sønderjyderne vågner mandag morgen til kolde veje. Vejtemperaturerne i landsdelen ligger ifølge DMI omkring eller under frysepunktet, og derfor kan der være glat på udsatte steder. Specielt i Aabenraa Kommune og vest for Vejle omkring Jelling, Give og Billund.
  Hverken Syd- og Sønderjyllands eller Sydøstjyllands Politi har i løbet af natten og morgenen haft meldinger om glatføreuheld, før morgentrafikken for alvor går i gang.
  Der har været saltet præventivt i det østlige Sønderjylland, Haderslev, Aabenraa og Sønderborg kommuner.
  DMI melder om nedbør i form af slud eller sne i hele landsdelen frem til tirsdag morgen.
  Mandag morgen stedvis rimglatte veje, så kør forsigtigt! Ellers venter en skyet og kølig mandag 🧣med nedbør rundt omkring, mest som regn 🌧️mod nordvest senere slud eller tøsne 🌨️ pic.twitter.com/V3c5xb42wa
  
  